Απόφαση της Επιτροπής

της 3ης Μαΐου 2000

για αντικατάσταση της απόφασης 94/3/ΕΚ για τη θέσπιση καταλόγου αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ του Συμβουλίου και της απόφασης 94/904/ΕΚ του Συμβουλίου για την κατάρτιση καταλόγου επικίνδυνων αποβλήτων κατ' εφαρμογή του άρθρου 1 παράγραφος 4 της οδηγίας 91/689/ΕΟΚ του Συμβουλίου για τα επικίνδυνα απόβλητα

[κοινοποιηθείσα υπό τον αριθμό Ε(2000) 1147]

(Κείμενο που παρουσιάζει ενδιαφέρον για τον ΕΟΧ)

(2000/532/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 75/442/ΕΟΚ του Συμβουλίου, της 15ης Ιουλίου 1975, για τα απόβλητα(1), όπως τροποποιήθηκε τελευταία από την οδηγία 91/156/ΕΟΚ(2), και ιδίως το άρθρο 1 στοιχείο α) αυτής,

την οδηγία 91/689/ΕΟΚ του Συμβουλίου, της 12ης Δεκεμβρίου 1991, για τα επικίνδυνα απόβλητα(3), και ιδίως το άρθρο 1 παράγραφος 4 αυτής,

Εκτιμώντας τα ακόλουθα:

(1) Διάφορα κράτη μέλη έχουν κοινοποιήσει κατηγορίες αποβλήτων που κρίνουν ότι διαθέτουν μία ή περισσότερες από τις ιδιότητες που αναφέρονται στο παράρτημα ΙΙΙ της οδηγίας 91/689/ΕΟΚ.

(2) Το άρθρο 1 παράγραφος 4 της οδηγίας 91/689/ΕΟΚ ορίζει ότι η Επιτροπή εξετάζει τις κοινοποιήσεις των κρατών μελών, προκειμένου να προβεί σε τροποποίηση του καταλόγου επικίνδυνων αποβλήτων που έχει καταρτιστεί δυνάμει της απόφασης 94/904/ΕΚ του Συμβουλίου(4).

(3) Κάθε απόβλητο που καταχωρίζεται στον κατάλογο επικίνδυνων αποβλήτων πρέπει να καταχωρίζεται και στον ευρωπαϊκό κατάλογο αποβλήτων, όπως ορίζει η απόφαση 94/3/ΕΚ της Επιτροπής(5). Ενδείκνυται, προκειμένου να αυξηθεί η διαφάνεια του συστήματος κατάρτισης του καταλόγου και να απλοποιηθούν οι υπάρχουσες διατάξεις, να καθιερωθεί ένας κοινοτικός κατάλογος που θα συνίσταται τόσο από τον κατάλογο αποβλήτων, που καταρτίζεται με βάση την απόφαση 94/3/ΕΚ, όσο και από τον κατάλογο των επικίνδυνων αποβλήτων, που καταρτίζεται με βάση την απόφαση 94/904/ΕΚ.

(4) Η Επιτροπή επικουρείται στο έργο αυτό από την επιτροπή του άρθρου 18 της οδηγίας 75/442/ΕΟΚ.

(5) Τα μέτρα που προβλέπει η παρούσα απόφαση είναι σύμφωνα με τη γνώμη της ανωτέρω επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται ο κατάλογος του παραρτήματος της παρούσας απόφασης.

Άρθρο 2

Το απόβλητο που ταξινομείται ως επικίνδυνο θεωρείται ότι έχει μία ή περισσότερες από τις ιδιότητες που αναφέρονται στο παράρτημα ΙΙΙ της οδηγίας 91/689/ΕΟΚ και, όσον αφορά τα σημεία Η3 έως Η8, Η10(6) και Η11 του εν λόγω παραρτήματος, μία ή περισσότερες από τις παρακάτω ιδιότητες:

- σημείο ανάφλεξης <= 55 °C,

- περιέχει μία ή περισσότερες ουσίες που ταξινομούνται(7) ως πολύ τοξικές σε ολική συγκέντρωση >= 0,1 %,

- περιέχει μία ή περισσότερες ουσίες που ταξινομούνται ως τοξικές σε ολική συγκέντρωση >= 3 %,

- περιέχει μία ή περισσότερες ουσίες που ταξινομούνται ως επιβλαβείς σε ολική συγκέντρωση >= 25 %,

- περιέχει μία ή περισσότερες διαβρωτικές ουσίες που ταξινομούνται ως R35 σε ολική συγκέντρωση >= 1 %,

- περιέχει μία ή περισσότερες διαβρωτικές ουσίες που ταξινομούνται ως R34 σε ολική συγκέντρωση >= 5 %,

- περιέχει μία ή περισσότερες ερεθιστικές ουσίες που ταξινομούνται ως R41 σε ολική συγκέντρωση >= 10 %,

- περιέχει μία ή περισσότερες ερεθιστικές ουσίες που ταξινομούνται ως R36, R37, R38 σε ολική συγκέντρωση >= 20 %,

- περιέχει μία ή περισσότερες καρκινογόνους ουσίες (κατηγορίας 1 ή 2) σε ολική συγκέντρωση >= 0,1 %,

- περιέχει μία ή περισσότερες τοξικές στην αναπαραγωγή ουσίες κατηγορίας 1 ή 2 που ταξινομούνται ως R60, R61 σε ολική συγκέντρωση >= 0,5 %,

- περιέχει μία ή περισσότερες τοξικές στην αναπαραγωγή ουσίες κατηγορίας 3 που ταξινομούνται ως R62, R63 σε ολική συγκέντρωση >= 5 %,

- περιέχει μία ή περισσότερες μεταλλαξιογόνους ουσίες κατηγορίας 1 ή 2 που ταξινομούνται ως R46 σε ολική συγκέντρωση >= 0,1 %,

- περιέχει μία ή περισσότερες μεταλλαξιογόνους ουσίες κατηγορίας 3 που ταξινομούνται ως R40 σε ολική συγκέντρωση >= 1 %.

Άρθρο 3

Τα κράτη μέλη μπορούν να αποφασίζουν, σε εξαιρετικές περιπτώσεις, με βάση τεκμηριωμένα στοιχεία που θα προσκομίσει ο κάτοχος, ότι ένα συγκεκριμένο απόβλητο που αναφέρεται στον κατάλογο ως επικίνδυνο δεν παρουσιάζει καμιά από τις ιδιότητες που αναφέρονται στο παράρτημα ΙΙΙ της οδηγίας 91/689/ΕΟΚ. Με την επιφύλαξη του άρθρου 1 παράγραφος 4 δεύτερο εδάφιο, τα κράτη μέλη μπορούν να αποφασίζουν, σε εξαιρετικές περιπτώσεις, ότι ένα απόβλητο που αναφέρεται στον κατάλογο ως μη επικίνδυνο παρουσιάζει κάποια από τις ιδιότητες που αναφέρονται στο παράρτημα ΙΙΙ της οδηγίας 91/689/ΕΟΚ. Όλες αυτές οι αποφάσεις των κρατών μελών ανακοινώνονται στην Επιτροπή σε ετήσια βάση. Η Επιτροπή αντιπαραβάλλει αυτές τις αποφάσεις και εξετάζει εάν πρέπει να τροποποιηθεί ο κοινοτικός κατάλογος αποβλήτων και επικίνδυνων αποβλήτων με βάση αυτές τις αποφάσεις των κρατών μελών.

Άρθρο 4

Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα απόφαση το αργότερο έως την 1η Ιανουαρίου 2002.

Άρθρο 5

Η απόφαση 94/3/ΕΚ και η απόφαση 94/904/ΕΚ καταργούνται από την 1η Ιανουαρίου 2002.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 3 Μαΐου 2000.

Για την Επιτροπή

Margot Wallström

Μέλος της Επιτροπής

(1) ΕΕ L 194 της 25.7.1975, σ. 47.

(2) ΕΕ L 78 της 26.3.1991, σ. 32.

(3) ΕΕ L 377 της 31.12.1991, σ. 20.

(4) ΕΕ L 356 της 31.12.1994, σ. 14.

(5) ΕΕ L 5 της 7.1.1994, σ. 15.

(6) Η οδηγία 92/32/ΕΟΚ του Συμβουλίου (ΕΕ L 154 της 5.6.1992, σ. 1) που τροποποιεί για έβδομη φορά την οδηγία 67/548/ΕΟΚ εισήγαγε τον όρο "τοξικό για την αναπαραγωγή". Ο όρος αυτός αντικατέστησε τον όρο "τερατογόνο", ο δε ορισμός του είναι ακριβέστερος, χωρίς όμως αυτό να σημαίνει ότι αλλάζει και η έννοια. Συνεπώς, είναι ο ισοδύναμος του σημείου Η10 του παραρτήματος ΙΙΙ της οδηγίας 91/689/ΕΟΚ.

(7) Η ταξινόμηση καθώς και οι αριθμοί R αναφέρονται στην οδηγία 67/548/ΕΟΚ του Συμβουλίου, της 27ης Ιουνίου 1967, για την προσέγγιση των νομοθετικών, κανονιστικών και διοικητικών διατάξεων περί ταξινομήσεως, συσκευασίας και επισημάνσεως των επικινδύνων ουσιών (ΕΕ L 196 της 16.8.1967, σ. 1) και στις μετέπειτα τροποποιήσεις της. Τα όρια συγκέντρωσης αναφέρονται σε αυτά που ορίζονται στην οδηγία 88/379/ΕΟΚ του Συμβουλίου, της 7ης Ιουνίου 1998, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, τη συσκευασία και την επισήμανση των επικίνδυνων παρασκευασμάτων (ΕΕ L 187 της 16.7.1988, σ. 14) και στις μετέπειτα τροποποιήσεις της.

ΠΑΡΑΡΤΗΜΑ

Κατάλογος αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ για τα απόβλητα και το άρθρο 1 παράγραφος 4 της οδηγίας 91/689/ΕΟΚ για τα επικίνδυνα απόβλητα

Εισαγωγή

1. Ο παρών κατάλογος αποβλήτων είναι ένας εναρμονισμένος κατάλογος, θα αναθεωρείται σε τακτική βάση και εάν χρειαστεί θα αναθεωρείται σύμφωνα με το άρθρο 18 της οδηγίας 75/442/ΕΟΚ. Ωστόσο, η καταχώριση ενός υλικού στον κατάλογο δεν σημαίνει κατ' ανάγκη ότι το υλικό αυτό είναι πάντοτε απόβλητο. Η καταχώριση είναι έγκυρη μόνον όταν ανταποκρίνεται στον ορισμό του αποβλήτου σύμφωνα με το άρθρο 1 στοιχείο α) της οδηγίας 75/442/ΕΟΚ.

2. Τα απόβλητα που περιλαμβάνονται στον κατάλογο διέπονται από τις διατάξεις της οδηγίας 75/442/ΕΟΚ εκτός εάν εφαρμόζεται το άρθρο 2 παράγραφος 1 στοιχείο β) της εν λόγω οδηγίας.

3. Οι διάφορες κατηγορίες αποβλήτων του καταλόγου προσδιορίζονται πλήρως με τον εξαψήφιο κωδικό για το απόβλητο και τους αντίστοιχους διψήφιους και τετραψήφιους κωδικούς για τους τίτλους των κεφαλαίων. Αυτό σημαίνει ότι ο προσδιορισμός ενός αποβλήτου στον κατάλογο περιλαμβάνει τα ακόλουθα στάδια:

3.1. Προσδιορισμός της πηγής που παράγει το απόβλητο στα κεφάλαια 01 έως 12 ή 17 έως 20 και προσδιορισμός του αντίστοιχου εξαψήφιου κωδικού για το απόβλητο (εξαιρουμένων των κωδικών των εν λόγω κεφαλαίων που λήγουν σε 99). Σημειώνεται ότι μια συγκεκριμένη εγκατάσταση μπορεί να πρέπει να ταξινομήσει τις δραστηριότητές της σε διάφορα κεφάλαια. Π.χ. ένα εργοστάσιο κατασκευής αυτοκινήτων μπορεί να ταξινομήσει τα απόβλητά του στο κεφάλαιο 12 (απόβλητα από τη μορφοποίηση και την επιφανειακή επεξεργασία μετάλλων), στο κεφάλαιο 11 (ανόργανα απόβλητα με μέταλλα από την επεξεργασία και την επικάλυψη μετάλλων) και στο κεφάλαιο 08 (απόβλητα από τη χρήση επικαλύψεων), ανάλογα με τα διάφορα στάδια της διαδικασίας.

3.2. Εάν δεν μπορεί να βρεθεί κατάλληλος κωδικός στα κεφάλαια 01 έως 12 ή 17 έως 20, για τον προσδιορισμό του αποβλήτου θα πρέπει να εξεταστούν τα κεφάλαια 13, 14 και 15.

3.3. Εάν δεν αντιστοιχεί κανένας από αυτούς τους κωδικούς αποβλήτων, ο προσδιορισμός πρέπει να γίνει σύμφωνα με το κεφάλαιο 16.

3.4. Εάν το απόβλητο δεν εμπίπτει ούτε στο κεφάλαιο 16, πρέπει να χρησιμοποιείται ο κωδικός 99 (απόβλητα που δεν προσδιορίζονται αλλιώς) στο τμήμα του καταλόγου που αντιστοιχεί στη δραστηριότητα που έχει προσδιοριστεί στο πρώτο στάδιο.

4. Τα απόβλητα που περιλαμβάνονται στον κατάλογο και επισημαίνονται με έναν αστερίσκο (*) είναι επικίνδυνα απόβλητα σύμφωνα με το άρθρο 1 παράγραφος 4 πρώτο εδάφιο της οδηγίας 91/689/ΕΟΚ. Τα απόβλητα αυτά διέπονται από τις διατάξεις της οδηγίας 91/689/ΕΟΚ για τα επικίνδυνα απόβλητα, εκτός εάν εφαρμόζεται το άρθρο 1 παράγραφος 5 της εν λόγω οδηγίας.

5. Για τους σκοπούς της παρούσας απόφασης, ως "επικίνδυνη ουσία" νοείται κάθε ουσία που ταξινομείται ή θα ταξινομηθεί ως επικίνδυνη σύμφωνα με την οδηγία 67/548/ΕΟΚ, όπως έχει τροποποιηθεί ως "βαρύ μέταλλο" νοείται κάθε ένωση αντιμονίου, αρσενικού, καδμίου, χρωμίου (εξασθενούς), χαλκού, μολύβδου, υδραργύρου, σεληνίου, τελλουρίου, θαλλίου και κασσιτέρου, συμπεριλαμβανομένων των μετάλλων αυτών στη μεταλλική μορφή, εφόσον χαρακτηρίζονται ως επικίνδυνες ουσίες.

6. Εάν ένα απόβλητο χαρακτηρίζεται ως επικίνδυνο βάσει γενικής ή ειδικής αντιστοιχίας με επικίνδυνες ουσίες, το απόβλητο είναι επικίνδυνο μόνον εάν αυτές οι ουσίες είναι παρούσες σε συγκεντρώσεις (π.χ. ποσοστό επί τοις εκατό κατά βάρος) που είναι αρκετές ώστε το απόβλητο να εκδηλώσει μία από τις ιδιότητες που αναφέρονται στο παράρτημα ΙΙΙ της οδηγίας 91/689/ΕΟΚ. Όσον αφορά τα Η3 έως Η8, Η10 και Η11, εφαρμόζεται το άρθρο 2 της εν λόγω απόφασης. Για τα χαρακτηριστικά Η1, Η2, Η9 και Η12 έως Η14, το άρθρο 2 της παρούσας απόφασης δεν προβλέπει προδιαγραφές προς το παρόν.

7. Χρησιμοποιήθηκαν οι ακόλουθοι κανόνες αριθμοδότησης για τα στοιχεία του καταλόγου: για τα απόβλητα που δεν υπέστησαν αλλαγή χρησιμοποιήθηκαν οι κωδικοί της απόφασης 94/3/ΕΚ. Οι κωδικοί για τα απόβλητα που υπέστησαν αλλαγή απαλείφθηκαν και δεν χρησιμοποιούνται προκειμένου να μην δημιουργηθεί σύγχυση όταν αρχίσει η εφαρμογή του νέου καταλόγου. Στα απόβλητα τα οποία προστέθηκαν αποδόθηκε κωδικός ο οποίος δεν είχε χρησιμοποιηθεί στην απόφαση 94/3/ΕΚ.

ΕΥΡΕΤΗΡΙΟ

Κεφάλαια του καταλόγου

(διψήφιες θέσεις)

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>